CELEX: 32016R0591
Language: da
Date: 2016-04-15 00:00:00
Title: Rådets forordning (EU) 2016/591 af 15. april 2016 om ændring af forordning (EU) nr. 1370/2013 om foranstaltninger til fastsættelse af støtte og restitutioner i forbindelse med den fælles markedsordning for landbrugsprodukter med hensyn til gældende kvantitative begrænsninger for opkøb af smør og skummetmælkspulver

19.4.2016   
            
            
               DA
            
            
               Den Europæiske Unions Tidende
            
            
               L 103/3
            
         RÅDETS FORORDNING (EU) 2016/591
   af 15. april 2016
   om ændring af forordning (EU) nr. 1370/2013 om foranstaltninger til fastsættelse af støtte og restitutioner i forbindelse med den fælles markedsordning for landbrugsprodukter med hensyn til gældende kvantitative begrænsninger for opkøb af smør og skummetmælkspulver
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 43, stk. 3,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Sektoren for mælk og mejeriprodukter er inde i en længere periode med alvorlig uligevægt på markedet. Den globale importefterspørgsel efter mælk og mejeriprodukter var stort set uændret i 2015 i forhold til 2014, men produktionen steg betydeligt i Unionen og andre store eksporterende regioner.
            
         
               (2)
            
            
               Mælkeproduktionen i Unionen er støt stigende, da der som forberedelse til mælkekvoternes ophør og henset til de positive udsigter på mellemlang sigt for verdensmarkedet er investeret i mælkeproduktionskapaciteten i Unionen. Overskudsproduktionen af mælk forarbejdes til produkter til langvarig oplagring, f.eks. smør og skummetmælkspulver.
            
         
               (3)
            
            
               Som følge heraf er priserne på smør og skummetmælkspulver faldet i Unionen i 2014 og 2015, hvor priserne på skummetmælkspulver nåede ned på den offentlige interventionspris. Smørpriserne ligger stadig over den offentlige interventionspris, men er under pres.
            
         
               (4)
            
            
               I Rådets forordning (EU) nr. 1370/2013 (1) fastsættes der kvantitative begrænsninger for opkøb af smør og skummetmælkspulver til den faste pris, der er omhandlet i nævnte forordning. Når disse grænser er nået, foretages opkøb gennem en tilbudsprocedure for at fastsætte maksimumsopkøbsprisen.
            
         
               (5)
            
            
               Ved Kommissionens delegerede forordning (EU) 2015/1549 (2) blev begyndelsen af den offentlige interventionsperiode for smør og skummetmælkspulver i 2016 som en ekstraordinær foranstaltning rykket frem til den 1. januar for at sikre uhindret adgang til den offentlige interventionsordning i tilfælde af markedsforstyrrelser i sektoren for mælk og mejeriprodukter.
            
         
               (6)
            
            
               I den forlængede offentlige interventionsperiode for 2016, der er åbnet op for ved delegeret forordning (EU) 2015/1549, er halvdelen af den mængde kvantitative begrænsninger, der er fastsat ved forordning (EU) nr. 1370/2013 for opkøb af skummetmælkspulver til fast pris, blevet nået.
            
         
               (7)
            
            
               For at sektoren for mælk og mejeriprodukter kan finde en ny balance i den nuværende alvorlige markedssituation, og for at tilliden til effektiviteten af de offentlige interventionsordninger kan opretholdes, bør de kvantitative begrænsninger for opkøb af smør og skummetmælkspulver til fast pris i 2016 forhøjes.
            
         
               (8)
            
            
               Hvis der igangsættes en tilbudsprocedure inden denne forordnings ikrafttræden, bør der ses bort fra de mængder, der eventuelt opkøbes som led i denne procedure, når de disponible mængder for opkøb af smør og skummetmælkspulver til fast pris i 2016 fastlægges.
            
         
               (9)
            
            
               For at sikre, at de midlertidige foranstaltninger, der er fastsat i denne forordning, har en umiddelbar indvirkning på markedet og bidrager til at stabilisere priserne, bør denne forordning træde i kraft dagen efter offentliggørelsen —
            
         VEDTAGET DENNE FORORDNING:
   Artikel 1
   I artikel 3, stk. 1, i forordning (EU) nr. 1370/2013 tilføjes følgende afsnit:
   
      »Uanset første afsnit fastlægges de kvantitative begrænsninger for 2016 for opkøb af smør og skummetmælkspulver til fast pris til 100 000 ton smør og 218 000 ton skummetmælkspulver. Mængder, der eventuelt opkøbes som led i en tilbudsprocedure, der er i gang den 19. april 2016, trækkes ikke fra de nævnte kvantitative begrænsninger.«
   
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. april 2016.
      
         
            På Rådets vegne
         
         A.G. KOENDERS
         
            Formand
         
      
   
   
      (1)  Rådets forordning (EU) nr. 1370/2013 af 16. december 2013 om foranstaltninger til fastsættelse af støtte og restitutioner i forbindelse med den fælles markedsordning for landbrugsprodukter (EUT L 346 af 20.12.2013, s. 12).
   
      (2)  Kommissionens delegerede forordning (EU) 2015/1549 af 17. september 2015 om fastsættelse af midlertidige ekstraordinære foranstaltninger for mælk og mejeriprodukter i form af en forlængelse af den offentlige interventionsperiode for smør og skummetmælkspulver i 2015 og en fremrykkelse af den offentlige interventionsperiode for smør og skummetmælkspulver i 2016 (EUT L 242 af 18.9.2015, s. 28).